b"\n_START_ARTICLE_\nJennifer Connelly\n_START_SECTION_\nFormaci\xc3\xb3\n_START_PARAGRAPH_\nJennifer Connelly nasqu\xc3\xa9 a Catskill Mountains (Nova York), filla d'Eilen, venedora d'antiguitats, i de Gerard Connelly, que treballava a la ind\xc3\xbastria t\xc3\xa8xtil. Per part del seu pare, l'avi de Jennifer era d'origen irland\xc3\xa8s, i l'\xc3\xa0via, d'origen noruec; els seus avis materns eren jueus, descendents de fam\xc3\xadlies procedents de R\xc3\xbassia i Pol\xc3\xb2nia._NEWLINE_Connelly es cri\xc3\xa0 a Brooklyn Heights, a prop del pont de Brooklyn; fou alumne de la Saint Ann's School de Nova York; durant quatre anys, per\xc3\xb2, resid\xc3\xad amb la seva fam\xc3\xadlia a Woodstock (Nova York). Un executiu de publicitat amic del seu pare sugger\xc3\xad que Jennifer es present\xc3\xa9s a una prova en una ag\xc3\xa8ncia de models; aix\xc3\xad, a l'edat de deu anys, Connelly comen\xc3\xa7\xc3\xa0 a apar\xc3\xa8ixer en anuncis de diaris i revistes, i despr\xc3\xa9s pass\xc3\xa0 als anuncis televisius. D'ac\xc3\xad va passar a fer proves per actuar en pel\xc2\xb7l\xc3\xadcules i, amb nom\xc3\xa9s onze anys, va interpretar el seu primer paper: una jove Deborah Gelly, un personatge secundari de la pel\xc2\xb7l\xc3\xadcula de gangsters dirigida per Sergio Leone Hi havia una vegada a Am\xc3\xa8rica; despr\xc3\xa9s, va protagonitzar la pel\xc2\xb7l\xc3\xadcula de terror Phenomena del director itali\xc3\xa0 Dario Argento (1985) i la pel\xc2\xb7l\xc3\xadcula d'adolescents Seven Minutes in Heaven.\n_START_SECTION_\nPrimers papers\n_START_PARAGRAPH_\nEl 1986, Jennifer Connelly protagonitz\xc3\xa0 la pel\xc2\xb7l\xc3\xadcula de g\xc3\xa8nere fant\xc3\xa0stic Labyrinth, on hi interpretava el paper de Sara, una adolescent que vol rescatar el seu germ\xc3\xa0 petit del m\xc3\xb3n dels goblins, governat pel rei goblin Jareth (David Bowie). La pel\xc2\xb7l\xc3\xadcula fou un frac\xc3\xa0s de taquilla. Posteriorment, Connelly protagonitz\xc3\xa0 pel\xc2\xb7l\xc3\xadcules no gaire importants com ara Etoile (1988), Some Girls (1988);The Hot Spot, estrenada el 1990, fou un frac\xc3\xa0s tant de cr\xc3\xadtica com de taquilla; ara b\xc3\xa9, Career Opportunities (1991) tingu\xc3\xa9 m\xc3\xa9s \xc3\xa8xit i arrib\xc3\xa0 a ser considerat un cl\xc3\xa0ssic del cinema adolescent. Amb aquesta pel\xc2\xb7l\xc3\xadcula i amb The Hot Spot, Jennifer Connelly semblava quedar encasellada en el tipus d'actriu sexi, ja que tots dos films posaven \xc3\xa8mfasi en la seva voluptuosa figura; a m\xc3\xa9s, a The Hot Spot, hi sortia en topless, sent aquesta la primera de les set pel\xc2\xb7l\xc3\xadcules en qu\xc3\xa8 hi surt despullada. Despr\xc3\xa9s del frac\xc3\xa0s de la pel\xc2\xb7l\xc3\xadcula de Disney The Rocketeer (1991), Connelly va estar temporalment retirada del cinema._NEWLINE_Connelly aparegu\xc3\xa9 a la portada de la revista Esquire l'agost de 1991, dins de l'apartat Dones que estimem; per aquesta \xc3\xa8poca va comen\xc3\xa7ar a estudiar llengua a la Universitat Yale, i, dos anys m\xc3\xa9s tard, a la Universitat de Stanford._NEWLINE_El seu paper d'estudiant lesbiana al drama de John Singleton Higher Learning i la pel\xc2\xb7l\xc3\xadcula indie Far Harbor (1996) van contribuir a donar m\xc3\xa9s import\xc3\xa0ncia a la seva carrera; a partir d'aleshores, Connelly comen\xc3\xa7\xc3\xa0 a apar\xc3\xa8ixer en petits per\xc3\xb2 ben considerats films com ara Inventing the Abbotts (1997) i Waking the Dead (2000). A partir de l'\xc3\xa8xit de la pel\xc2\xb7l\xc3\xadcula de ci\xc3\xa8ncia-ficci\xc3\xb3 Dark City (1998), Connelly va tenir l'oportunitat de treballar amb actors com ara Rufus Sewell, William Hurt, Ian Richardson i Kiefer Sutherland; a la pel\xc2\xb7l\xc3\xadcula biogr\xc3\xa0fica Pollock: La vida d'un creador (2000), Connelly reprengu\xc3\xa9 el seu paper d'ing\xc3\xa8nua interpretant l'amant de Jackson Pollock.\n_START_SECTION_\nEstrellat\n_START_PARAGRAPH_\nJennifer Connelly esdevingu\xc3\xa9 una estrella amb R\xc3\xa8quiem per un somni (2000), on, juntament amb Jared Leto i Marlon Wayans, hi interpret\xc3\xa0 el paper d'hero\xc3\xafn\xc3\xb2man a la vora de la crisi total. Amb aquesta pel\xc2\xb7l\xc3\xadcula, Connelly qued\xc3\xa0 consagrada com a actriu. A continuaci\xc3\xb3, interpret\xc3\xa0 el paper d'Alicia Nash, la soferta esposa del matem\xc3\xa0tic esquizofr\xc3\xa8nic John Nash a Una ment meravellosa, on el paper de John Nash l'interpretava Russell Crowe; la pel\xc2\xb7l\xc3\xadcula fou un \xc3\xa8xit de taquilla i de cr\xc3\xadtica i signific\xc3\xa0 per a Connelly guanyar l'Oscar a la millor actriu secund\xc3\xa0ria; per altra banda, la seva interpretaci\xc3\xb3 fou motiu d'un article a la revista Time._NEWLINE_Connelly va protagonitzar dues pel\xc2\xb7l\xc3\xadcules el 2003: Hulk i Casa de sorra i boira; Hulk no va tenir gaire \xc3\xa8xit de taquilla per\xc3\xb2 li proporcion\xc3\xa0 l'oportunitat de treballar amb el director Ang Lee. Casa de sorra i boira, basada en la novel\xc2\xb7la d'Andre Dubus III rememor\xc3\xa0 gran part dels seus films independents de finals dels anys noranta. El 2005, Connelly protagonitz\xc3\xa0 la pel\xc2\xb7l\xc3\xadcula de terror Dark Water, basada en una pel\xc2\xb7l\xc3\xadcula japonesa, i, el 2006, Jocs secrets i Diamant de sang, nominades per a diferents Oscars.\n_START_SECTION_\nVida personal\n_START_PARAGRAPH_\nJennifer Connelly est\xc3\xa0 casada amb l'actor angl\xc3\xa8s Paul Bettany, nascut el 1971, a qui va con\xc3\xa8ixer mentre treballava a A Beautiful Mind. El fill de la parella, Stellan (anomenat aix\xc3\xad en record de l'actor Stellan Skarsg\xc3\xa5rd), nasqu\xc3\xa9 el 5 d'agost del 2003. Connelly tamb\xc3\xa9 t\xc3\xa9 un fill, Kai nascut el 1997, de la seva relaci\xc3\xb3 amb el fot\xc3\xb2graf David Dugan."